ศาลอุทธรณ์ อ่านคำพิพากษาคดี จอน อึ๊งภากรณ์ และพวกคดีปีนสภา 9.30 น.พรุ่งนี้
25 พ.ย.2557 ในวันพรุ่งนี้ (26 พ.ย.) ที่ห้องพิจารณาคดี 611 ศาลอาญา ถนนรัชดาภิเษก เวลา 09.30 น. ศาลอุทธรณ์ จะมีคำพิพากษาคดี จอน อึ๊งภากรณ์ และพวกรวม 10 คน บุกเข้าไปชุมนุมบริเวณภายในอาคารรัฐสภาลำดับเหตุการณ์ของคดีดังกล่าวเกิดขึ้น เนื่องจากเมื่อวันที่ 12 ธ.ค.2550 มีการชุมนุมคัดค้านของเครือข่ายภาคประชาชนที่บริเวณด้านหน้าอาคารรัฐสภา ต่อการทำหน้าที่ของสภานิติบัญญัติแห่งชาติ ที่ตั้งขึ้นโดยคณะมนตรีความมั่นคงแห่งชาติ (คมช.) ซึ่งทำรัฐประหารในปี 2549 โดยภาคประชาชนเห็นว่าสภานิติบัญญัติแห่งชาติรีบพิจารณาผ่านร่างกฎหมายจำนวนมากอย่างเร่งด่วนโดยขาดการส่วนร่วมจากประชาชน โดยเฉพาะการผ่านกฎหมายสำคัญหลายฉบับ เช่น พระราชบัญญัติความมั่นคง พระราชบัญญัติมหาวิทยาลัยออกนอกระบบ ฯลฯต่อมามีประชาชนจำนวนมากปีนข้ามรั้วเข้าไปภายในรัฐสภาเพื่อขอให้สภานิติบัญญัติแห่งชาติขณะนั้น รับฟังข้อเรียกร้องของประชาชน และนำมาสู่การฟ้องคดีอาญา โดยพนักงานอัยการมีความเห็นสั่งฟ้อง จอน อึ๊งภากรณ์ กับพวกรวม 10 คน เป็นจำเลยต่อศาลอาญาในข้อหาบุกรุกรัฐสภา ยุยงให้ประชาชนละเมิดต่อกฎหมาย และชุมนุมมั่วสุมเกิน 10 คนโดยเป็นแกนนำ (ประมวลกฎหมายอาญามาตรา 362 มาตรา 116(3) มาตรา 215 วรรคสามตามลำดับ) ศาลรับฟ้อง เป็นคดีหมายเลขดำที่ อ.4383/2553 เมื่อวันที่ 30 ธันวาคม 2553โดยศาลอาญานัดสืบพยานโจทก์ (ฝ่ายพนักงานอัยการ) และจำเลยทั้งสิ้นรวม 51 ปาก โดยเริ่มสืบพยานนัดแรกตั้งแต่วันที่ 21 กุมภาพันธ์ 2555 และสิ้นสุดการสืบพยานในวันที่ 7 มีนาคม 2556 ในช่วงการสืบพยานมีกลุ่มเครือข่ายภาคประชาชน และผู้ร่วมสังเกตการณ์คดีทั้งภายในและจากต่างประเทศเข้าร่วมฟังการพิจารณาคดีเมื่อวันที่ 28 มี.ค.2556 ศาลอาญามีคำพิพากษา ให้จำคุกจำเลยที่ 1 ถึงที่ 4 ที่ 7 และที่ 8 คนละ 2 ปี ปรับคนละ 9000 บาท จำคุกจำเลยที่ 5 ที่ 6 ที่ 9 และที่ 10 คนละ 1 ปี ปรับคนละ 9000 บาท ทางนำสืบของจำเลยเป็นประโยชน์แก่การพิจารณา มีเหตุบรรเทาโทษ ลดโทษให้ตามประมวลกฎหมายอาญา มาตรา 78 คนละหนึ่งในสาม คงจำคุกจำเลยที่ 1 ถึงที่ 4 ที่ 7 และที่ 8 คนละ 1 ปี ปรับคนละ 6000 บาท จำคุกจำเลยที่ 5 ที่ 6 ที่ 9 และที่ 10 คนละ 8 เดือน ปรับคนละ 6000 บาท ไม่ปรากฏว่าจำเลยทั้งสิบเคยได้รับโทษจำคุกมาก่อนและจำเลยทั้งสิบกระทำความผิดไปโดยมีเจตนาปกป้องผลประโยชน์ของบ้านเมืองเป็นสำคัญ โทษจำคุกจึงให้รอการลงโทษไว้มีกำหนด 2 ปี
 25 พ.ย.2557 ในวันพรุ่งนี้ (26 พ.ย.) ที่ห้องพิจารณาคดี 611 ศาลอาญา ถนนรัชดาภิเษก เวลา 09.30 น.
คณะมนตรีความมั่นคงแห่งชาติ (คมช.),คดีปีนสภา,จอน อึ๊งภากรณ์,รัฐประหาร ก.ย.2549,สภานิติบัญญัติแห่งชาติ (สนช.)